Renunțase la stridența de pamflet din Considerațiile inactuale, acele sulițe sarcastice cu care tînărul de 30 de ani își persifla semenii, dar mai ales se lepădase de mania exaltată a parabolelor din Așa grăit-a Zarathustra, unde vezi cum o fermecătoare limbă germană e pusă în slujba unor episoade stranii, cu tîlc de oracol: întîmplări bizare, ridicate la rang de pericopă, cărora autorul le imprimă un sens alegoric, cel mai adesea forțat, și asta numai din dorința de a aduce pe lume o nouă religie, al cărei profet, Zarathustra, avea să-i mîntuiască pe germani de plăgile morale cu care tradiția îi împovărase.